
МАНДАТ НЕЗАВИСНОГ МЕХАНИЗМА ЗА ПРАЋЕЊЕ СПРОВОЂЕЊА КОНВЕНЦИЈЕ  О ПРАВИМА ОСОБА СА ИНВАЛИДИТЕТОМ

Ратификацијом Конвенције УН о правима особа са инвалидитетом[footnoteRef:1] и Опционог протокола[footnoteRef:2] уз ову Конвенцију, Република Србија је 2009. године преузела међународну обавезу да „унапреди, заштити и осигура пуно и једнако уживање свих људских права и основних слобода свим особама са инвалидитетом и унапреди поштовање њиховог урођеног достојанства“[footnoteRef:3].  [1:  Закон о потврђивању Конвенције о правима особа са инвалидитетом, "Сл. гласник РС - Међународни уговори", бр. 42/2009]  [2:  Закон о потврђивању опционог протокола уз конвенцију о правима особа са инвалидитетом, „Службени гласник РС – Међународни уговори, бр. 42/09]  [3:  Закон о потврђивању Конвенције о правима особа са инвалидитетом, члан 1.] 


Мандат Независног механизма за праћење спровођења УН Конвенције о правима особа са инвалидитетом (Независни механизам) утврђен је у чланoм 2. став 2. Законa о Заштитнику грађана[footnoteRef:4], чиме је истовремено заокружен национални систем за праћење одредби Конвенције из члана 33(2)[footnoteRef:5]. У складу са мандатом, Независни механизам за праћење Конвенције о правима особа са инвалидитетом има три основна задатка: да штити принципе за које се залаже Конвенција, да врши мониторинг (праћење) примене прописа, унапређује постојећи национални нормативни оквир и прати његову усклађеност са члановима Конвенције и препорукама Комитета, даје мишљење на нове прописе као и измене и допуне постојећих прописа.  [4:  Закон о заштитнику грађана, “Сл. гласник РС“ 105/21.]  [5:  Закон о Заштитнику грађана дефинише улогу Заштитника грађана као независног државног органа који се стара о заштити и унапређењу људских и мањинских слобода и права и овлашћен је да контролише законитост и правилност рада органа управе, ради утврђивања да ли је њиховим актима, радњама или нечињењем дошло до кршења права грађана зајемчених Уставом, потврђеним међународним уговорима, општеприхваћеним правилима међународног права, законима, другим прописима и општим актима Републике Србије.] 


Заштитник грађана прикупља податке о спровођењу Конвенције уз помоћ стандардизованих упитника који се шаљу органима, одласком на терен односно у посете где се разговара са одговорним лицима/запосленима и корисницима који су у установама.  У институцији Заштитника грађана формирана је посебна организациона јединица Одељење Независног механизма за праћење спровођења Конвенције о правима особа са инвалидитетом, која обавља стручне послове Независног механизма. 

У циљу укључивања особа са инвалидитетом у рад Независног механизма, Заштитник грађана је у децембру 2025. године, потписао Споразум о сарадњи са Националном организацијом особа са инвалидитетом Србије (НООИС)  којим су утврђене заједничке активности у области праћења и унапређења права особа са инвалидитетом, и има за циљ ближе дефинисање улога и одговорности две институције у реализацији активности Независног механизма за праћење примене УН Конвенције о правима особа са инвалидитетом. Представници НООИС-а учествују у раду Независног механизма са предлозима и саветима у вези избора установа у којима се врши мониторинг, а по потреби учествују и као чланови Тима у посетама. 

По обављеним посетама, Независни механизам сачињава извештаје које доставља посећеној установи. Након тога, одржава се стални дијалог са посећеном установом, као и органом у чијем је саставу та установа, у циљу отклањања утврђених недостатака и унапређења права особа са инвалидитетом.

УТВРЂЕНО СТАЊЕ У МОНИТОРИНГ ПОСЕТИ НЕЗАВИСНОГ МЕХАНИЗМА

1. ОСНОВНИ ПОДАЦИ О ДОМУ 

Дом за лица са оштећеним видом „Збрињавање“ (надаље: Дом) основао је Савез слепих 1952. године као „Дом слепих“ при конаку манастира Војловица (Панчево). Од 1962. године Дом је пребачен на садашњу локацију, такође у Панчеву, као засебна установа социјалне заштите, чији је оснивач Влада Републике Србије и који чини део мреже установа социјалне заштите. Од 2002. године, у оквиру поверених надлежности, Покрајински секретаријат за социјалну политику, демографију и равноправност полова преузео је вршење оснивачких права и надзор над радом Дома.

Дом је од оснивања до данас једина установа социјалне заштите у Републици Србији у којој се на смештају налазе лица са сензорним инвалидитетом, превасходно слепе и слабовиде особе. Стога се и пријем нових корисника у Дом врши са територије целе земље. На нивоу установе постоји листа за чекање за пријем на смештај, али се на њој, по правилу, налази мали број лица (до 5). Савез слепих Србије има добар однос са Домом и на основу сарадње са Савезом (а на основу решења упутног центра за социјални рад) се често примају нови корисници на смештај.

Укупан капацитет домског смештаја је до 120 лежајева, а у тренутку посете на смештају се налазило 116 корисника. У Дому се пружају услуге смештаја, исхране, неге, здравствене и социјалне заштите одраслих и старијих лица. Такође, Дом је лиценциран и за пружање услуга рехабилитације корисника у оквиру службе физикалне терапије као и радно-окупационе терапије кроз рад у економији дома (пластеницима за узгој поврћа и воћа), али се ове услуге нису пружале у време посете јер за то није постојало услова.

Дом је установа отвореног типа. Према наводима руководства, Дом није обухваћен плановима трансформације установа социјалне заштите домског типа, нити је у претходном периоду пролазио кроз овај процес. Такође, Дом није лиценциран за пружање услуга у заједници, попут самосталног становања.

2. МАТЕРИЈАЛНИ УСЛОВИ, ОПРЕМА, ПРИСТУПАЧНОСТ

Дом се налази на око 10 километара удаљености од центра Панчева, на магистралном путу (Баваништански пут) који повезује Панчево са околним местима[footnoteRef:8]. Дом је саобраћајно повезан двема аутобуским линијама са Панчевом али удаљен од већине комуналних и административних услуга у том граду. У непосредној близини Дома налази се неколико других већих установа[footnoteRef:9]. Прилаз Дому чини споредни асфалтирани пут од око 150 метара који води до капије Дома са портирницом на улазу. Аутобуска станица у смеру ка центру Панчева се налази прекопута Дома, око 150 метара улево са главног магистралног пута. Ка станици нема обележеног пешачког прелаза, те су запослени и корисници присиљени да прелазе коловоз ван пешачког прелаза. Управа Дома је свесна овог проблема и у току су преговори са  ЈКП „Зеленило“ Панчево да се обележи пешачки прелаз и уреди прилаз Дому. Независни механизам напомиње да би у интересу корисника Дома било (с обзиром на то да се ради о установи отвореног типа) да се поред планираног пешачког прелаза постави и звучни семафор са тактилним планом прелаза[footnoteRef:10] како би слабовиди корисници (којима је дозвољено самостално кретање ван Дома) знали где је пешачки прелаз и када је безбедно да пређу улицу. [8:  Дом се налази на пола пута између Панчева, Баваништа и Ковина.]  [9:  На истом магистралном путу налазе се казнено-поправни завод Панчево и касарна „Народни херој Стевица Јовановић“.]  [10:  Звучни семафор представља звучну и светлосну најаву светлосних фаза док тактилни план прелаза преко саобраћајнице представља саставни део уређаја семафора који пружа тактилну информацију о облику пешачког прелаза, смеру кретања преко улице и др.] 


Дом се простире на 2 хектара ограђене површине, у оквиру које се налази више издвојених смештајних целина и мањих техничких објеката које су повезане асфалтираним стазама са уређеним алејама цвећа и дрвећа и оскудним дворишним мобилијаром. Припадајуће површине ван капије Дома су домска економија тј. пластеници у којима се узгаја поврће.

Зелене површине унутар капија Дома нису адекватно обезбеђене за самостално кретање слепих и слабовидих лица, услед чега је овај значајан потенцијал Дома недовољно искоришћен. Један део зелених површина није ограђен, а други део је ограђен ниским металним стубићима повезаним ланцем. Обзиром да структуру корисника чине слепе и слабовиде особе, код којих је ризик од саплитања и пада значајно увећан услед немогућности препознавања препрека, ови стубићи представљају безбедносни ризик. Такође, асфалтиране стазе између објеката су дотрајале (попуцале) и немају рељефних обележја (тзв. тактилне стазе) које би олакшале кретање и оријентацију у простору слепим и слабовидим корисницима, макар у делу где се налазе смештајни капацитети. 

Приказ асфалтираног пута између објеката унутар Дома и стубића

Од радова на унапређењу материјалних услова у Дому издваја се увођење новог система грејања на гас, модерно опремљена вешерница и увођење спољашњег осветљења у виду модерних фотоћелијских сензора, који су подешени да се аутоматски укључују у сумрак и искључују у зору, чиме се остварује уштеда енергије. Осим тога, из безбедносних разлога цео Дом је покривен видео-надзором. У плану су још и санација кровова објеката и уградња соларних плоча, уколико се за то стекну финансијски услови. 

Међутим, и поред значајних улагања на унапређењу материјалних услова у Дому, није било нити је у плану увођење елемената приступачности у спољашњи простор Дома, иако би дружење и боравак на отвореном значајно утицали на унапређење квалитета живота корисника. За безбедан боравак корисника у дворишту Дома, потребно је размотрити увођење и комбинацију елемената који обезбеђују безбедност и ублажавају последице пада или проклизавања (зими), попут подлога од тартана са тактилним елементима (тактилне стазе водиље, уградне тактилне траке, тактилна поља упозорења и сл.) и визуелним контрастима за слабовида лица (различите боје стаза, обележја на објектима и др.). Пожељно је размотрити и увођење аудио елемената приступачности, како би се корисници лакше оријентисали уз помоћ чула слуха у спољашњем простору. Такође, пожељно је опремити двориште додатним мобилијаром и надстрешницом, како би отворени простор био приступачан у различитим временским приликама.

Према наводима руководства Дома, установа је безуспешно конкурисала код надлежног Покрајинског секретаријата да се постојећи стубићи замене другим елементима. Независни механизам указује да замена дотрајалих стубића мора бити учињена у складу са постојећим стандардима приступачности.

Дворишни мобилијар испред управне зграде

Објекти за смештај корисника су Централна зграда, „АСБ“ зграда и 6 стамбених кућица у којима су смештени корисници у зависности од њиховог психофизиког стања и степена потребне подршке. Укупно има 43 смештајне јединице (собе) које су по структури разноврсне (од 5-креветних соба у стационарном делу до једнокреветних у кућицама).

Централна зграда је објекат највећих смештајних капацитета у Дому. У овом објекту налази се Стационар за смештај непокретних и теже-покретних лица и лица са умањеним психофизичким способностима. Собе су подељене на женске и мушке. Укупан капацитет стационарног дела је до 80 лежајева (18 соба), а собе су углавном 5-креветне (тринаест 5-креветних и пет 4-креветне). Собе су опремљене хидрауличним лежајевима, касетама за одлагање ствари и ТВ пријемницима са кабловском телевизијом. Све собе су климатизоване, имају нову дрвенарију и ролетне. Објекат је адекватно хигијенски одржаван, а намештај (хидраулични кревети) је у добром стању.

У погледу приступачности овог објекта, прилаз са предње стране[footnoteRef:11] има рампу и уграђене рукохвате, на спепеништу су постављене неклизајуће траке а унутар објекта дуж ходника су постављени рукохвати на адекватној висини који служе, између осталог, и за оријентацију покретних корисника. Објекат поседује лифт али лифт нема тактилну обраду на командама. Осим тога, нема других обележја приступачности. Дуж ходника нема средишње тактилне стазе обзиром да руководство сматра да не постоји потреба за овим елементом приступачности јер се он тешко одржава (због рељефне површине) и отежава кретање корисницима који су у колицима. Подови у собама и ходнику су обложени плочицама и линолеумом, који имају веома умерена противклизна својства, те би било пожељно на подне површине поставити неки од неклизајућих материјала (ПВЦ, ТПР) или премазати неклизајућим премазом. [11:  Постоји и прилаз са задње стране где је амбуланта који није приступачан.] 

	Предња страна и прилаз Центалне зграде


Такође, собе у којима се налазе лежећи корисници или они са отежаним кретањем не поседују СОС тастере прилагођене слепима (са рељефним ознакама), интерфоне и другу опрему за звучну сигнализацију са неговатељским и медицинским особљем.

Ходници унутар Централне зграде

Основни проблем у објекту Стационара је нестандардна величина соба у односу на број корисника, тако да нема простора за кретање између лежајева. Тим није био у прилици да слика ове собе обзиром да су сви капацитети стационарног дела у време посете били у потпуности попуњени односно лежећи корисници су се током трајања посете налазили у својим собама. У овим условима, приликом оброка и пресвлачења (који се код лежећих корисника обавља у самој соби), особље је приморано да помера суседне лежајеве како би приступило одређеном кориснику. Такође, нису остварени услови за приватност који су потребни у вишекреветним собама (нпр. не користе се паравани приликом пресвлачења корисника, замене пелена и сл.).

Насупрот томе, тоалети Централног објекта су релативно нови, добро одржавани и испуњавају услове приступачности. Од опреме за негу лежећих корисника истичу се дизалица за непокретне кориснике и две каде са оборивим ивицама за купање непокретних корисника, као и посебне шампоњере за прање косе. Сви корисници једном месечно добијају хигијенске пакете за одржавање личне хигијене.

Тоалет у Централном објекту


У склопу објекта налази се и савремено опремљена кухиња са заједничком трпезаријом. У кухињи се на дневном нивоу припремају три оброка (један топао оброк) и две ужине у складу са HACCP (ХАСАП) системом, чији је укупан дневни калоријски биланс око 2100 калорија по кориснику. Месечни јеловник саставља дипломирани нутрициониста – дијететичар, учествују чланови комисије а одобрава директор установе. Исхрана је прилагођена узрасту, здравственом стању и потребама корисника па су многи на посебним дијеталним режимима (дијабетичари, хипотоничари и корисници са дисфагијом[footnoteRef:12]). Набавка меса, брашна, шећера и млечних производа, који су свакодневни део јеловника, финансира се преко набавки ресорног министарства и постојећих норматива у складу са бројем корисника док је поврће и воће из сопствене производње (пластеника). Остаци хране се компостирају и користе као органско ђубриво. [12:  Корисници са дисфагијом, односно проблемима са гутањем, су на исхрани кашастом храном.] 

	Кухиња и трпезарија у Главној згради

У трпезарији се служе оброци за све покретне кориснике у Дому, док се непокретним корисницима смештеним у Стационару оброци служе у собама. У трпезарији се због недостатка помоћног особља, посебно сервирки, ангажују корисници као испомоћ.  На дан посете, корисницима је послужена парадајз чорба, пасуљ са кобасицама, хлеб и купус салата. 

	Колица са порцијама за непокретне кориснике

Од заједничких просторија у Централној згради налази се још и пространи дневни боравак, одмах до кухиње и трпезарије. Боравак је опремљен столицама, телевизором, одређеним бројем књига на Брајевом писму и са неколико инструмената (хармоника и гитара). Ту се одржавају књижевне вечери (неко од запослених чита заинтересованим корисницима књигу) или музичке вечери и гостовања.

Такође, у Централној згради је смештена и здравствена служба, односно амбуланта. Према наводима здравствених радника, у Дому не недостају лекови, потрошни медицински материјал (пелене за одрасле, газе, завоји и сл.), медицинско – техничка помагала (антидекубитни душеци, компресионе чарапе, колица, ходалице и сл.) нити опрема за хигијену и негу корисника. Истакнуто је да у Стационарном делу нема корисника који имају развијен декубитис и да се ово стање веома брзо санира уколико се јави код неког корисника, али да постоји одређен број корисника у Стационарном делу којима је потребна редовна физикална терапија и чешћа „вертикализација“. 

Наспрам Централног објекта налази се објекат АСБ за смештај покретних слепих и слабовидих лица, укупног капацитета за до 30 корисника, са смештајним капацитетима у приземљу и на спрату. У тренутку посете у овом објекту био је смештен 21 корисник, према полу. Објекат поседује најразноврснију структуру смештаја (једна 1-креветна и више 2-креветних, 3-креветних и 4-креветних соба). Смештај је у погледу величине соба у складу са стандардима. Све корисничке собе су светле, адекватно опремљене и са личним предметима уз кревете. Осим лежајевима, собе су опремљене касетама и ормарима. Размак између лежајева је довољан. На прозорима су постављене ролетне ради заштите од сунца и обезбеђења приватности. Међутим, за разлику од стационарног дела, собе у којима су смештени корисници нису климатизоване (климатизоване су заједничке просторије и ходник). Такође, стиче се утисак да у АСБ објекту корисници сами одржавају хигијену соба, услед чега чистоћа подова и других површина у собама није на задовољавајућем нивоу.

Корисничке собе у АСБ објекту

Купатила у АСБ објекту не задовољавају стандарде са аспекта обезбеђивања права на приватност корисника, обзиром да неке туш кабине немају завесе нити преградна врата, а такође нису ни приступачне пошто постоје прагови на улазима. Са унутрашње стране кабина не постоје рукохвати (испред кабине постоји држач за пешкир али не и рукохват), нити је инсталирана било која врста СОС система за позив у нужди (СОС уже или паник тастер). Такође, проблем представља и слаба вентилација услед које је присутна влага и буђ на зидовима, а у тоалету постоји потреба за санацијом комплетног плафона, који је услед влаге и цурења воде почео да се урушава.

Туш кабине у купатилу и тоалет у АСБ објекту

Плафон у купатилу и тоалет у АСБ објекту
                                                                  
Од заједничких просторија, у приземљу и на спрату АСБ објекта се налази по једна просторија. На спрату је пространи дневни боравак са кухињом и трпезаријским делом опремљен клуб двоседима и троседима. Трпезаријски простор је ограничен јер покретни корисници обедују углавном у централној трпезарији у другом објекту па овај простор служи за кување кафе и друштвене игре. Дневни боравак у приземљу је адекватно опремљен, декорисан и одржаван иако је постојећи мобилијар већ дотрајао. Заједничке просторије у овом објекту су климатизоване и имају подове од неклизајућег материјала.

Боравак опремљен кухињом са трпезаријом и класичан дневни боравак у АСБ објекту

Приступачност простора није била приоритетна приликом опремања овог објекта, обзиром да се на смештају налазе покретни корисници. Објекат нема лифт. Унутрашњост ходника није покривена неклизајућим подовима али дуж ходника су постављени рукохвати које корисници користе, између осталог, и за оријентацију у простору.

Осим тога, Дом располаже са шест кућица са по три двокреветне собе (мини-павиљона), који сваки носи назив донатора који је изградио и опремио кућицу. Смештај у кућицама је одвојено организован за жене и мушкарце, али постоји и могућност смештаја у паровима. Овај смештај намењен је за слепе и слабовиде особе којима је потребан најмањи степен подршке. Прилаз кућицама је опремљен бетонским рампама и рукохватима. 

Спољна страна „кућица“

Свака кућица има опремљен дневни боравак са телевизором, чајном кухињом, гарнитуром за седење и одвојеним купатилом и тоалетом. Купатило је пространо, без прагова, осим за кабину и релативно добро одржавано.

Дневни боравак у кућици са кухињом и купатило

У тренутку посете, у две кућице није било смештених корисника јер је у плану уређење просторија у овим објектима за физикалну и радно-окупациону терапију. Кућице у којима је било корисника на смештају нису имале адекватне услове за остваривање приватности корисника, попут ролетни или завеса на прозорима, што је потребно обзиром да се ради о приземним објектима. Такође, хигијенски услови нису били на задовољавајућем нивоу и чланови Тима су стекли утисак да корисници самостално одржавају хигијену објекта. Са друге стране, похвално је да је управа Дома дозволила једној од корисница у кућицама да поред себе има и више љубимаца јер животиње у условима институционализованости имају изразито повољан терапеутски утицај.

	Пример двокреветне собе у кућици

Од техничких објеката, Дом располаже централном кухињом, вешерницом, котларницом, мртвачницом и просторијом за одлагање токсичних материјала као и административним просторијама и просторијама за техничку службу а очекује се да ће бити формиран и кабинет за физикалну терапију и радно-окупациону терапију.

Нови вешерај дома

У оквиру Дома у циљу безбедности све целине су покривене видео надзором и аутоматским спољним осветљењем. Међутим, не постоје елементи приступачности специфично прилагођени слепим и слабовим особама попут звучне сигнализације или елемената високих контрастих обележја, која би олакшала препознавање локације и оријентације у простору. На улазима у објекте где су смештени корисници не постоји Рељефни оријентациони план (РОП) који представља рељефни приказ простора, са ознакама за приступачност и правцима којима могу да се крећу нити обавештења на Брајевом писму.

3. СТРУКТУРА И БРОЈ ЗАПОСЛЕНИХ

Укупан број запослених у Дому на дан посете Тима Независног механизма био је 67, што је значајно већи број запослених у односу на претходну посету Заштитника грађана у обављању послова Независног механизма за превенцију тортуре из 2016. године[footnoteRef:13] када је било укупно 49 запослених лица. Запослени су ангажовани у оквиру четири службе у Дому: службе за социјални рад (3 лица), службе за здравствену заштиту и хигијену (35 лица), службе за финансијско – рачуноводствене послове (5 лица) и службе за опште и заједничке послове (24 лица). Од тога, 24 лица је у непосредном контакту са корисницима (1 лекар опште праксе, 12 медицинских сестара, 9 неговатељица и три стручна радника – 1 социјални радник, 1 тифлопедагог и 1 радни терапеут). Такође, лекар специјалиста неуропсихијатрије посећује Дом једном недељно, по основу уговора о делу. Рад медицинских сестара и неговатељице је организован сменски и на располагању су корисницима 24/7. [13:  Извештај о посети Дому за лица са оштећеним видом „Збрињавање“ Националног механизма за превенцију тортуре, 281-80/16 од 2.11.2016. године.] 


Остатак запослених чини особље у техничкој и служби за опште послове, што указује на неповољну структуру запослених с обзиром на број и структуру корисника (сваки трећи је у директном контакту са корисницима). Већину запослених чине спремачице (10), техничарке у вешерају (4), портири (3), кувари (3), сервирке (8), возачи (2) и друго техничко особље, као и административно особље и управа (9). У Дому нису ангажовани волонтери.

Према наводима запослених, Дому у овом тренутку од стручних радника/сарадника највише недостаје особље за социо-рехабилитацијски рад: по један физиотерапеут и радни инструктор. Посебно постоји потреба за физиотерапеутом, обзиром да се структура корисника из године у годину погоршава у смислу могућности кретања и све је већи удео лежећих корисника. Према наводима главне медицинске сестре, здравствена служба успешно санира случајеве декубитиса али недостатак особља да „вертикализује“ кориснике и помаже им при кретању чини да све више корисника постаје трајно непокретно. Овај проблем уочен је и током претходне посете Заштитника грађана. Такође, недостаје и техничко особље - сервирке и спремачице обзиром да су примања ових категорија запослених у социјалној заштити са најнижим коефицијентима, услед чега постоји висока флуктуација кадра. Такође, у блиској будућности очекује се и недостатак здравственог и неговатељског особља будући да је просек година у овим службама у Дому изнад 55 година.

У недостатку запослених, неки од корисника су често укључени као испомоћ у послове сервирања ручка, рада у пластеницима и на уређењу дворишта.

Пано са приказом едукација запослених и медијског појављивања

Сви запослени у Дому су дужни да се усавршавају кроз континуирано похађање стручних обука. Према наводима запослених, постоји потреба за специфичним акредитованим обукама о специфичностима рада са одраслим и старијим лицима са сензорним инвалидитетом, обзиром да је ово једина установа тог типа у земљи. На основу увида Тима Независног механизма, с обзиром на то да установа није обухваћена плановима трансформације нити су запослени пролазили обуке за пружање услуга у заједници, постоји и потреба за обукама стручних радника за пружање услуга у заједници и процесу деинституционализације, посебно имајући у виду да би све веће установе социјалне заштите домског типа требале да прођу процес трансформације у наредном периоду.

4. СТРУКТУРА И БРОЈ КОРИСНИКА 

Дом је лиценциран за смештај до 120 корисника, док је укупан број корисника на дан посете био 116. Према наводима запослених, годинама уназад постоји тренд пријема корисника у све тежем психо-физичком стању и познијим годинама. Тренутно око 60% корисника чине корисници преко 65 година старости. Сви корисници у Дому имају сензорни инвалидитет, од чега преко 90% чине слепа и слабовида лица, док су остали слепа и слабовида лица са удруженим коморбидитетима (једно лице је и слепо и глуво). Према проценама запослених, од укупног броја корисника 70% корисника су непокретни или слабо покретни корисници а чак 10% корисника има потребу за палијативним збрињавањем. Такође, 66 корисника има комбиноване сметње, углавном психијатријске дијагнозе а њих 16 је лишено пословне способности. Према наводима управе Дома, 70% корисника чине буџетски корисници.

Према наводима руководства, капацитети Дома су континуирано попуњени обзиром да се ради о јединственом типу установе на овим просторима и чињеници да се пријем корисника врши са територије целе земље. Без обзира на то, иако постоји листа чекања на пријем у установу, на њој се налази мали број лица (до петоро у просеку) и не чека се дуго на пријем (у просеку око два месеца). Такође, веома је мали број лица којима је одбијен пријем. Управа, наводи да постоји проблем што је сензорни инвалидитет основни и често једини критеријум за пријем у овај Дом, па центри за социјални рад упућују у ову установу и кориснике који осим сензорног инвалидитета имају и удружене коморбидитете (нпр. параплегију) и психијатријске дијагнозе, за чији адекватан третман не постоје услови у Дому. Изражена агресивност и друге менталне сметње представљају безбедносни ризик за остале кориснике. Конкретно, наводе се случајеви једног корисника и једне кориснице који су агресивни према другим корисницима и особљу, беже из Дома и др.


5. ПОСТУПАК ПРИЈЕМА И СЕЛЕКЦИЈА КОРИСНИКА 

Упутни орган за пријем корисника је месно надлежни центар за социјални рад који доноси решења о смештају. Стручни тим за пријем који чине лекар опште праксе, социјални радник и психијатар (ангажован по уговору), врше поступак пријема као део услуга процене и планирања за сваког корисника. Приликом планирања узима се у обзир почетна процена, односно идентификоване индивидуалне потребе, способности али и ризици.

Услед већ поменутих проблема са проценама упутних центара за социјални рад, Стручни тим за пријем последњих година захтева психијатријску процену нових корисника јер водитељи случајева у центрима за социјални рад недовољно познају структуру корисника по установама, велика је флуктуација кадра и све је чешће тражење ургентног смештаја. Осим тога, корисници који се примају у Дом су у све лошијем психо-физичком стању у тренутку пријема, па док се поступак пријема оконча, многи од њих и премину.

По пријему, сви нови корисници се смештају у централни објекат где су под 24/7 надзором стручног, медицинског и неговатељског особља. Иако не постоји одељење за адаптацију, током првих недеља боравка врше се све потребне провере стручног тима, како здравственог стања тако и потребе за социо-рехабилитационим радом, сачињава се индивидуални план услуге и потом се врши, по потреби, размештај у други објекат. Уколико Тим за пријем предлаже да се одбије пријем корисника, захтев се прослеђује директору установе који доноси коначну одлуку.

6. ОРГАНИЗАЦИЈА АКТИВНОСТИ КОРИСНИКА У УСТАНОВИ 
Како је Дом установа отвореног типа, капија на улазу је увек отворена али корисницима није дозвољен самосталан излазак из Дома, односно излазак без пратње. Корисници искључиво групно напуштају Дом приликом организованих излета и посета спортским и културним догађајима. Међутим, незнатан је број корисника који уопште има могућност да напусти Дом јер од укупног броја мање од десеторо има дозволу да иде у град у пратњи радног терапеута.  У ове сврхе Дом има комби возило (капацитета 8+1). Већина корисника излази из Дома само у случају превоза на болничко лечење или специјалистичке прегледе, за шта се користи санитетско возило које Дом такође поседује. 
Према увидима Тима Независног механизма, у Дому се недовољно посвећује пажња социјализацији и третманском раду са корисницима (радна, окупациона и рехабилитациона терапија), иако се ради о особама које су когнитивно очуване и у већини нису лишене пословне способности. Посебан фокус Тима је био посвећен сагледавању постојања могућности за прелазак са доминантно медицинског приступа збрињавања ове категорије корисника услуга социјалне заштите на социјални модел, у складу са Конвенцијом о правима особа са инвалидитетом. У том смислу, током посете приметан је био недовољно индивидуализован приступ сваком кориснику и рад на потенцирању и очувању његових капацитета, као и потреба за изградњом стимулативног окружења како би корисници стекли вештине за што одрживији и самосталнији живот у перспективи, када установа буде пролазила кроз процес трансформације. Као пример наводимо податак да се тренутно у Дому не одржавају креативне нити едукативне радионице или вежбе у којима би корисници били активни учесници (иако се наводи да је тога било у прошлости), да се не ради на описмењавању корисника да се користе Брајевим писмом иако је у Дому запослен тифлопедагог  (само једна корисница уме да чита и пише на Брајевом писму), да нико од млађих корисника није укључен у образовни процес, да се не остварују контакти са другим службама у Панчеву, да се недовољно ради на очувању контакта са сродницима, да се не ради на јачању других чула попут чула слуха (рецимо, учења свирања неког инструмента) и друго. Управа Дома је навела да је структура корисника у све већој мери таква да све више постоји потреба за медицинским збрињавањем и негом а све мање за третманским радом, што је валидан аргумент за један број корисника, али чињеница да у Дому има и млађих пунолетних корисника и оних средњих година који су готово потпуно самостални (рецимо они смештени у „кућице“), упућује на потребу јачања и овог аспекта социјалне заштите.

Плакат са обуке одржане 2019. године под називом „У додиру са…“

Иако не постоји индивидуализован приступ, у Дому постоје организоване активности за кориснике одређеним данима у недељи: понедељком и четвртком у дневном боравку централног објекта је књижевно вече (корисницима се читају дела класичне књижевности, али постоји веома ограничен број књига), уторком и петком је музичко вече (пушта се музика или неко свира на гитари и хармоници) а средом је квиз- вече. Повремено се организују такмичења, гостовања или излети, али према наводима корисника, то је највише једном годишње и за ограничен број корисника. 

        Књиге, инструменти и уметнички предмети у дневном боравку Централног објекта


С обзиром на то да корисници ретко излазе ван капија Дома и да већи број корисника не зна Брајево писмо, Тим Независног механизма предлаже да се за заинтересоване кориснике организује обука за описмењавање на Брајевом писму, а потом и формирање малог рачунарског центра преко којег би корисници овладавали служењем алатима асистивне технологије попут читача екрана односно софтверских програма који претварају текст са екрана у говор или Брајеву азбуку (нпр. NVDA, JAWS, VoiceOver и др.) који би био њихов „прозор у свет“ у погледу права на правну заштиту, информисање, учење и забаву. 

Приказ излета у Делиблатску пешчару и парк „Народна башта“ у Панчеву

7. ОДНОС СА СРОДНИЦИМА 
Према наводима запослених, већина корисника нема контакт са родбином. Буџетски корисници, који чине већину у Дому, углавном немају родбину или је она далеко, често и у иностранству тако да не постоји контакт. Свега око 30% корисника одржава контакт са сродницима, али је он редак и спорадичан највише због удаљености породице. Такође, не постоји специфичан дан у години „отворених врата“ када се позивају сродници у посету, нити постоје посебне просторије за боравак сродника током посета. Управа истиче да је незадовољавајући и контакт са комуналним и другим службама у Панчеву и да осим средње медицинске школе и гимназије нису имали сарадњу са другим локалним структурама.
Запослени наводе да ће ускоро бити обележавање 60 година од оснивања Дома и да би то била добра прилика да се позову сродници корисника и представници различитих комуналних служби у Панчеву на обележавање овог дана. Представници Савеза слепих Србије су истакли да би том приликом пружили подршку Дому и учествовали у прослави.

8. МОГУЋНОСТИ ДЕИНСТИТУЦИОНАЛИЗАЦИЈЕ 
На тренутном нивоу развоја услуга у локалној заједници, перспектива већине корисника Дома је дуготрајно институционално збрињавање. Приметно је одсуство свести о потреби за припремним програмима инклузије у ширу заједницу, кроз одржавање односа са породицом и повезивањем са различитим службама у Панчеву. Према наводима руководиоца Дома, Дом никада није био лиценциран за пружање услуга у заједници (мада смештај у „кућицама“ подсећа на услугу становање уз подршку), није пролазио кроз процес трансформације на било који начин, нити је обухваћен плановима исте. Последично, осим продужене институционализације у установама за одрасле и старије са инвалидитетом, у ситуацији неразвијености услуга у заједници, тренутно за кориснике Дома не постоје алтернативна решења. 

9. ПРОЦЕДУРА ПРИТУЖИВАЊА У УСТАНОВИ 

На нивоу целе установе у погледу права на притуживање корисника или њихових старатеља, поступа се у складу са Правилником о процедури за начине обезбеђивања права корисника у Дому. Процедура као обавезан интерни општи акт, који свака установа социјалне заштите мора да има, између осталог, дефинише и процедуру поступања по притужбама корисника. У складу са овим подзаконским актом, корисници услуга имају право на притужбе, приговоре и жалбе али и похвале уколико су нека њихова права, утврђена законом, статутом Дома или датим Правилником, повређена (или унапређена). 

Иако је сандуче за подношење притужби (похвала и жалба корисника) у складу са прописима видно истакнут у холовима Дома, уколико корисник има потребу да поднесе притужбу на другог корисника или запосленог (или похвалу), он није у могућности да самостално то учини, већ преко стручног радника коме диктира садржај своје притужбе. О даљој процедури (формату подношења притужбе или похвале, роковима, одлучивању и сл. ) одлучују запослени у стручним службама.

У пракси, обзиром да се ради о корисницима који су слепи или слабовиди и не служе се Брајевим писмом нити црнотиском (термин у тифлологији за стандардно писмо које користе видеће особе), сва обавештења која се налазе на огласној табли, а односе се на право на бесплатну правну помоћ, подзаконска акта Дома, право притуживања, кућни ред у Дому и слично, нису доступни корисницима нити су они у могућности да се са њима упознају осим посредно преко стручних радника. 

У наредном периоду требало би унапредити систем информисања корисника кроз обуке и информисање о доступним правима (право на притужбу, право на жалбу, право на остварење бесплатне правне помоћи, право на тифлотехничка и друга помагала и других права), начинима за њихово остваривање и предвиђеним роковима, кроз презентације запослених у правној служби, сарадњу са Савезом слепих Србије и сарадњу са локалним актерима.

Огласна табла на којој је истакнут плакат кампање „Имаш право!” за бесплатну правну помоћ и домска Процедура о начинима обезбеђивања права корисника и сандуче за похвале и жалбе корисника


ПРЕПОРУКЕ НЕЗАВИСНОГ МЕХАНИЗМА

1. Секретаријат за урбанизам, грађевинске, стамбено-комуналне послове и саобраћај града Панчева у сарадњи са Домом за лица са оштећеним видом „Збрињавање“, уградиће звучни семафор и тактилни план прелаза преко саобраћајнице на магистралном путу који води до Дома, комплементаран пешачком прелазу који ће се поставити.
2. [bookmark: _Hlk244502721]Дом за лица са оштећеним видом „Збрињавање“ у сарадњи са Покрајинским секретаријатом за социјалну политику, демографију и равноправност полова оградиће травнате и уређене површине у дворишту Дома стубићима или другим сигурносним елементима у складу са постојећим стандардима приступачности.
3. [bookmark: _Hlk244502899]Дом за лица са оштећеним видом „Збрињавање“ у сарадњи са Покрајинским секретаријатом за социјалну политику, демографију и равноправност полова обновиће асфалтиране стазе у дворишту Дома и увести тактилне елементе приступачности у спољашњост Дома (тактилне стазе, тактилне траке и/или поља елемената упозорења).
4. [bookmark: _Hlk244502989]Дом за лица са оштећеним видом „Збрињавање“ ће у унутрашњости објеката поставити средишње тактилне стазе и неклизајуће подове.
5. Дом за лица са оштећеним видом „Збрињавање“ ће у Централном објекту где се налазе непокретни и слабо покретни корисници ускладити број корисника по соби са постојећим стандардима за овај тип смештаја.
6. [bookmark: _Hlk244503273]Дом за лица са оштећеним видом „Збрињавање“ ће на нивоу целе установе унапредити права корисника на остваривање приватности, тиме што ће у собама које немају завесе/ролетне уградити исте, у тоалетима где нема завеса/преградних врата уградити исте, у вишекреветним собама за непокретне користити параване приликом пресвлачења.
7. Дом за лица са оштећеним видом „Збрињавање“ у циљу унапређења безбедности корисника уградиће у собама паник тастере, а у купатилима (туш кабинама) СОС ужад и рукохвате. На плочицама туш кабина и праговима поставиће антиклизне траке.
8. Покрајински секретаријат за социјалну политику, демографију и равноправност полова одобриће средства Дому за лица са оштећеним видом „Збрињавање“  како би се санирала влага и реконструисао плафон  у купатилу објекта АСБ. 
9. Дом за лица са оштећеним видом „Збрињавање“ ће у сарадњи са Савезом слепих Србије и локалном организацијом слепих и слабовидих у Панчеву, кориснике Дома систематски информисати о могућностима остваривања права на тифлотехничка и друга помагала и правну заштиту, као и о поступцима и институцијама којима се могу обратити ради остваривања тих права.
10. Дом за лица са оштећеним видом „Збрињавање“ ће у свом даљем раду постепено преусмеравати тежиште са медицинског модела на социјални модел приступа инвалидитету, уз веће учешће корисника у доношењу одлука које се тичу њиховог свакодневног живота.
11. Дом за лица са оштећеним видом „Збрињавање“ ће у свом даљем раду интензивније радити на социјализацији корисника и њиховом укључивању у активности локалне заједнице, као и одржавању веза са сродницима кроз укључивање у догађаје од локалног значаја и остваривања услова за посете сродника.
12. [bookmark: _Hlk244510246]Дом за лица са оштећеним видом „Збрињавање“ ће развити и редовно спроводити разноврсне активности, а посебно едукативне и рекреативне активности у складу са интересовањима и могућностима корисника у оквиру самог Дома, како би корисници имали више могућности за дружење, учење, креативни рад и активно провођење времена.
13. [bookmark: _Hlk244516591]Дом за лица са оштећеним видом „Збрињавање“ ће, за кориснике којима здравствено стање то дозвољава, најмање два пута годишње организовати излете, посете културним и другим јавним манифестацијама, као и друге облике учешћа у животу заједнице.
14. Дом за лица са оштећеним видом „Збрињавање“ ће у наредном периоду организовати обуку за описмењавање на Брајевом писму, а потом и формирање малог рачунарског центра преко којег би корисници овладали служењем алатима асистивне технологије попут читача екрана односно софтверских програма који претварају текст са екрана у говор или Брајеву азбуку (нпр. NVDA, JAWS, VoiceOver и др.).
15. Дом за лица са оштећеним видом „Збрињавање“ ће као једина установа тог типа у Републици Србији за смештај особа са сензорним инвалидитетом, посебно слепих и слабовидих лица, сачинити програм обуке за рад са слепим и слабовидим лицима, са перспективом акредитације.
16. Министарство за рад, запошљавање, борачка и социјална питања ће у наредном периоду одобрити запошљавање једног физио-терапеута и једног радног терапеута за рад са слепим и слабовидим особама у Дому за лица са оштећеним видом „Збрињавање“.

